CELEX: 32020R0596
Language: ro
Date: 2020-04-30 00:00:00
Title: Regulamentul de punere în aplicare (UE) 2020/596 al Comisiei din 30 aprilie 2020 privind acordarea ajutorului pentru depozitarea privată a cărnii proaspete sau refrigerate de bovine cu vârsta de opt luni sau mai mult și stabilirea în avans a cuantumului ajutorului

4.5.2020   
               
               
                  RO
               
               
                  Jurnalul Oficial al Uniunii Europene
               
               
                  L 140/26
               
            
         REGULAMENTUL DE PUNERE ÎN APLICARE (UE) 2020/596 AL COMISIEI
         din 30 aprilie 2020
         privind acordarea ajutorului pentru depozitarea privată a cărnii proaspete sau refrigerate de bovine cu vârsta de opt luni sau mai mult și stabilirea în avans a cuantumului ajutorului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 18 alineatul (2) și articolul 223 alineatul (3) litera (c),
         având în vedere Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (2), în special articolul 4 alineatul (2) litera (b),
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (3), în special articolul 62 alineatul (2) litera (b),
         întrucât:
         
                     (1)
                  
                  
                     Ca urmare a restricțiilor extinse de circulație puse în aplicare în statele membre ca răspuns la actuala pandemie de COVID-19, au fost grav afectate vânzările anumitor categorii de produse din carne de vită, cum ar fi sferturile posterioare destinate obținerii de bucăți de carne pentru friptură, către industria hotelieră și de catering. Industria hotelieră și de catering reprezintă aproximativ 70 % din cererea internă a Uniunii de bucăți de carne pentru friptură obținute din sferturi posterioare. Prin urmare, sferturile posterioare sunt în prezent reorientate către fabricarea altor produse din carne de vită și, prin urmare, prețurile au scăzut deja.
                  
               
                     (2)
                  
                  
                     Ca urmare a modificării modelului de consum al cărnii de vită, s-a înregistrat o scădere bruscă a cererii pentru anumite produse din carne de vită. Sectorul cărnii de vită se confruntă, așadar, cu o perturbare a pieței, cauzată de un dezechilibru între cerere și ofertă. Acest lucru are un impact negativ semnificativ asupra marjelor din sector și compromite viabilitatea financiară a fermierilor din Uniune. În absența unor măsuri împotriva acestei perturbări a pieței, este de așteptat ca prețurile produselor din carne de vită din Uniune să scadă și această presiune în sensul scăderii prețurilor este probabil să continue.
                  
               
                     (3)
                  
                  
                     Restricțiile extinse de circulație au afectat, de asemenea, disponibilitatea forței de muncă în abatoare și în sectorul de prelucrare a alimentelor și au redus capacitățile sectoarelor transportului și logisticii.
                  
               
                     (4)
                  
                  
                     Dificultățile actuale, și în special dezechilibrul dintre cerere și ofertă de pe piața cărnii de vită, pot fi atenuate prin depozitarea sferturilor posterioare pentru obținerea produselor care ar fi fost destinate în principal sectorului hotelier și de catering.
                  
               
                     (5)
                  
                  
                     Pentru a reduce actualul dezechilibru dintre cerere și ofertă, care la rândul său exercită o presiune în sensul scăderii prețurilor tuturor produselor din carne de vită, și pentru a atenua aceste condiții dificile de piață, este oportun să se acorde ajutor pentru depozitarea privată a cărnii proaspete sau refrigerate de bovine cu vârsta de opt luni sau mai mult.
                  
               
                     (6)
                  
                  
                     Regulamentul delegat (UE) 2016/1238 al Comisiei (4) și Regulamentul de punere în aplicare (UE) 2016/1240 al Comisiei (5) stabilesc norme pentru punerea în aplicare a ajutorului pentru depozitarea privată. Cu excepția cazului în care prezentul regulament prevede dispoziții contrare, dispozițiile Regulamentului delegat (UE) 2016/1238 și ale Regulamentului de punere în aplicare (UE) 2016/1240 trebuie să se aplice ajutorului pentru depozitarea privată a cărnii proaspete sau refrigerate de bovine cu vârsta de opt luni sau mai mult.
                  
               
                     (7)
                  
                  
                     Cuantumul ajutorului trebuie stabilit în avans, astfel încât să permită un sistem operațional rapid și flexibil. În conformitate cu articolul 4 din Regulamentul (UE) nr. 1370/2013, ajutorul pentru depozitarea privată stabilit în avans trebuie să aibă la bază costurile de depozitare și alte elemente relevante legate de piață. Este necesar să se stabilească un ajutor pentru întreaga perioadă de depozitare, ținând cont de costurile introducerii și ale scoaterii din depozitare, de costurile de depozitare la rece pe zi și de compensația parțială pentru pierderea valorii cărnii de vită congelate față de carnea de vită proaspătă sau refrigerată.
                  
               
                     (8)
                  
                  
                     Pentru a fi eficace și a avea un impact real asupra pieței, ajutorul pentru depozitarea privată trebuie acordat numai pentru produsele care nu au fost încă depozitate. În acest context, este necesar să se stabilească perioada de depozitare.
                  
               
                     (9)
                  
                  
                     Din motive de eficiență și simplificare administrativă, trebuie stabilită cantitatea minimă de produse care poate să facă obiectul unei cereri.
                  
               
                     (10)
                  
                  
                     Pentru a se garanta seriozitatea cererii și a se asigura că măsura va produce efectul dorit pe piață, trebuie stabilită o garanție.
                  
               
                     (11)
                  
                  
                     Măsurile instituite ca răspuns la pandemia de COVID-19 pot afecta conformitatea cu cerințele privind controalele la fața locului legate de ajutorul pentru depozitarea privată, efectuate în conformitate cu articolul 60 din Regulamentul de punere în aplicare (UE) 2016/1240. Este oportun să se acorde flexibilitate statelor membre vizate de măsurile respective, prin prelungirea perioadei de efectuare a controalelor la momentul introducerii în depozitarea privată sau prin înlocuirea acestora cu utilizarea altor elemente de probă relevante, precum și prin eliminarea obligației de efectuare a controalelor neanunțate. Prin urmare, în sensul prezentului regulament, este necesară acordarea unor derogări de la anumite dispoziții ale Regulamentului de punere în aplicare (UE) 2016/1240.
                  
               
                     (12)
                  
                  
                     Articolul 42 alineatul (1) litera (b) din Regulamentul de punere în aplicare (UE) 2016/1240 prevede că statele membre trebuie să notifice Comisiei cererile admisibile o dată pe săptămână. Pentru a se asigura transparența, monitorizarea și administrarea corespunzătoare a sumelor disponibile pentru ajutor, sunt necesare notificări mai frecvente în vederea gestionării eficiente a sistemului.
                  
               
                     (13)
                  
                  
                     Pentru a avea un impact imediat asupra pieței și a contribui la stabilizarea prețurilor, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (14)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament prevede acordarea de ajutor pentru depozitarea privată a cărnii proaspete sau refrigerate de bovine cu vârsta de opt luni sau mai mult, astfel cum se menționează la articolul 17 primul paragraf litera (d) din Regulamentul (UE) nr. 1308/2013, denumit în continuare „ajutor”.
            
            
               (2)   Se aplică dispozițiile Regulamentului delegat (UE) 2016/1238 și ale Regulamentului de punere în aplicare (UE) 2016/1240, cu excepția cazului în care prezentul regulament prevede dispoziții contrare.
            
         
         
            Articolul 2
            Produse eligibile
            
               (1)   Lista produselor eligibile pentru ajutor este stabilită în anexă.
            
            
               (2)   Pentru a beneficia de ajutor, carnea trebuie să fie de calitate sănătoasă și adecvată pentru comercializare și să provină din Uniune. Produsul trebuie să îndeplinească cerințele prevăzute în secțiunea III din anexa VI la Regulamentul delegat (UE) 2016/1238.
            
            
               (3)   Ajutorul se acordă numai pentru cantitățile de carne proaspătă sau refrigerată de bovine cu vârsta de opt luni sau mai mult care nu au fost încă depozitate.
            
         
         
            Articolul 3
            Depunerea și admisibilitatea cererilor
            
               (1)   Cererile de ajutor pot fi depuse începând cu 7 mai 2020.
            
            
               (2)   Fiecare cerere se referă la produsele enumerate în anexă, indicându-se clasa de conformație relevantă.
            
            
               (3)   Cantitatea minimă eligibilă pentru fiecare cerere este de 10 tone.
            
         
         
            Articolul 4
            Cuantumul ajutorului și perioada de depozitare
            
               (1)   Cuantumurile corespunzătoare ale ajutorului per perioadă de depozitare sunt stabilite în anexă.
            
            
               (2)   Depozitarea contractuală se încheie în ziua precedentă datei scoaterii din depozitare.
            
            
               (3)   Ajutorul poate fi acordat numai pentru o perioadă de depozitare de 90, 120 sau 150 de zile.
            
         
         
            Articolul 5
            Garanție
            La depunerea unei cereri de ajutor pentru produsele eligibile pentru ajutor, valoarea garanției necesare în conformitate cu articolul 4 litera (b) din Regulamentul delegat (UE) 2016/1238 este de 100 EUR/tonă.
         
         
            Articolul 6
            Controale
            
               (1)   Prin derogare de la articolul 60 alineatele (1) și (2) din Regulamentul de punere în aplicare (UE) 2016/1240, în cazul în care, din cauza măsurilor instituite ca răspuns la pandemia de COVID-19 (denumite în continuare „măsurile”), agenția de plăți nu este în măsură să efectueze în timp util controalele menționate la articolul 60 alineatele (1) și (2) din respectivul regulament, statul membru în cauză poate:
               
                           (a)
                        
                        
                           să prelungească perioada de efectuare a acestor controale, menționată la articolul 60 alineatul (1) primul paragraf, până la 30 de zile după încheierea măsurilor; sau
                        
                     
                           (b)
                        
                        
                           să înlocuiască controalele respective, în perioada în care sunt în vigoare măsurile, cu utilizarea unor elemente de probă relevante, inclusiv fotografii geoetichetate sau alte dovezi în format electronic.
                        
                     
            
               (2)   Prin derogare de la articolul 60 alineatul (3) primul paragraf din Regulamentul de punere în aplicare (UE) 2016/1240, în cazul în care, din cauza măsurilor, agenția de plăți nu este în măsură să efectueze controale neanunțate la fața locului, aceasta nu este obligată să efectueze controale neanunțate în perioada în care sunt în vigoare măsurile.
            
         
         
            Articolul 7
            Notificări privind cantitățile pentru care se solicită ajutor
            Prin derogare de la articolul 42 alineatul (1) litera (b) din Regulamentul de punere în aplicare (UE) 2016/1240, statele membre notifică Comisiei cantitățile de produse care au făcut obiectul unei cereri admisibile, precum și informațiile aferente, după cum urmează:
            
                        (a)
                     
                     
                        în fiecare luni, cel târziu la ora 12.00 (ora Bruxelles-ului), cantitățile de produse pentru care s-au depus cereri admisibile în zilele de joi și vineri ale săptămânii precedente;
                     
                  
                        (b)
                     
                     
                        în fiecare joi, cel târziu la ora 12.00 (ora Bruxelles-ului), cantitățile de produse pentru care s-au depus cereri admisibile în zilele de luni, marți și miercuri din aceeași săptămână.
                     
                  
         
            Articolul 8
            Intrare în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 aprilie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  JO L 346, 20.12.2013, p. 12.
         
            (3)  JO L 347, 20.12.2013, p. 549.
         
            (4)  Regulamentul delegat (UE) 2016/1238 al Comisiei din 18 mai 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutoarele pentru depozitarea privată (JO L 206, 30.7.2016, p. 15).
         
            (5)  Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (JO L 206, 30.7.2016, p. 71).
      
      
         
            ANEXĂ
            
               Lista produselor eligibile pentru ajutor menționată la articolul 2 alineatul (1) și cuantumurile corespunzătoare ale ajutorului per perioadă de depozitare menționate la articolul 4 alineatul (1)
            
            
                        Codul din nomenclatura vamală (codul NC) al produselor
                     
                     
                        Descrierea produselor
                     
                     
                        Clasa de conformație, în conformitate cu secțiunea III din anexa IV la Regulamentul (UE) nr. 1308/2013
                     
                     
                        Cuantumul ajutorului per perioadă de depozitare
                        (EUR/tonă)
                     
                  
                        90 de zile
                     
                     
                        120 de zile
                     
                     
                        150 de zile
                     
                  
                        1
                     
                     
                        2
                     
                     
                        3
                     
                     
                        4
                     
                     
                        5
                     
                     
                        6
                     
                  
                        ex 0201 20 50 
                     
                     
                        Sferturi posterioare separate: partea posterioară a semicarcasei, care conține toate oasele, precum și pulpa și vrăbioara anterior, cu minimum trei coaste întregi sau tăiate, cu sau fără jaret și cu sau fără fleică
                     
                     
                        S: Superioară
                        E: Excelentă
                        U: Foarte bună
                        R: Bună
                        O: Destul de bună
                     
                     
                        1 008 
                     
                     
                        1 033 
                     
                     
                        1 058